U-I-106/96
Natisni
Opravilna št.:
U-I-106/96
Datum odločitve:
11. 7. 1996
Objavljeno:
OdlUS V, 113
ECLI:
ECLI:SI:USRS:1996:U.I.106.96
Akt:
Sklepi Državnega zbora o pridruževanju k Evropski uniji z dne 11/4-1996
Izrek:
Pobuda za oceno ustavnosti sklepov Državnega zbora o pridruževanju k Evropski uniji se zavrže.
Evidenčni stavek:
Če vlagatelj pobude niti na izrecno zahtevo sodišča ne izkaže obstoja pravne osebe, ki je navedena kot pobudnica, mora Ustavno sodišče pobudo zavreči.
Geslo:
Obstoj pravne osebe kot pogoj za pridobitev statusa vlagatelja pred Ustavnim sodiščem.
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Pravna podlaga:
Zakon o političnih strankah (ZPols), 3., 12. čl.
Zakon o društvih (ZDru), 19. čl.
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Nacional-socialna zveza Slovenije, Velenje
Matjaž Gerlanc, Velenje
Datum vloge:
11. 4. 1996
Vrsta odločitve:
sklep
Vrsta rešitve:
zavrženje
Dokument:
US17931
Dokument v PDF obliki:
U-I-106-96.pdf
115 KB
Prenesite datoteko
U-I-106/96
11. julij 1996
S K L E P
Ustavno sodišče je v postopku za preizkus pobude Nacional-socialne zveze Slovenije, Velenje, Gibanja za ohranitev suverenosti ter Matjaža Gerlanca iz Velenja na seji dne 11. julija 1996
s k l e n i l o :
Pobuda za oceno ustavnosti sklepov Državnega zbora o pridruževanju k Evropski uniji z dne 11.4.1996 se zavrže.
O b r a z l o ž i t e v
1. Matjaž Gerlanc je pobudo vložil kot zasebnik, a svojega pravnega interesa tudi na izrecno zahtevo sodišča in kljub opozorilu, da bo brez tega treba pobudo zavreči, v danem roku ni izkazal.
2. Vložil jo je tudi kot predsednik Nacional-socialne zveze Slovenije in tudi v njenem imenu, a kljub enakemu pozivu sodišča ni s pisnim dokumentom izkazal obstoja take zveze kot pravne osebe. Poslal je le neoverjeno kopijo nepodpisanega pisanja, o katerem navaja, da je izpisek Agencije za plačilni promet, nadziranje in informiranje; ta list, tudi če je verodostojen, kar bi bil dolžan izkazati pobudnik oziroma njegov predstavnik, sedanjega obstoja prve pobudnice ne dokazuje.
3. Matjaž Gerlanc vlaga pobudo tudi v imenu "NSZS kot stranke v ustanavljanju, Kvedrova 1, Ljubljana". Tudi obstoja te pobudnice kot stranke kljub enakemu pozivu sodišča ni izkazal. Zakon o političnih strankah (Uradni list RS, št. 62/94) pa pravnega položaja politične stranke v ustanavljanju ne pozna, temveč nasprotno določa, da v Republiki Sloveniji ne sme delovati stranka, ki ni registrirana v skladu z določbami tega zakona (prvi odstavek 3. člena) in da postane stranka pravna oseba šele z dnem vpisa v register ter s tem dnem začne delovati v skladu s predpisi (12. člen).
4. Slednjič vlaga isto pobudo še v imenu sopobudnice "GOS - Gibanje za ohranitev suverenosti" kot društva v ustanavljanju.
Tudi njegovega obstoja kot pravne osebe kljub pozivu sodišča ni izkazal. Zakon o društvih (Uradni list RS, št. 60/95) pa ne pozna pravnega statusa društva v ustanavljanju; društvo postane pravna oseba z registracijo (19. člen).
5. Ker Matjaž Gerlanc zase ni izkazal pravnega interesa, za druge (so)pobudnike pa ne pravnega obstoja, je bilo pobudo treba zavreči.
6. Ustavno sodišče je sprejelo ta sklep na podlagi 25. člena Zakona o Ustavnem sodišču (Uradni list RS, št. 15/94) v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Tone Jerovšek